OBRAZLOŽITVENI MEMORANDUM

1. OZADJE PREDLOGA

Cilj tega predloga je sprememba Uredbe Sveta (ES) št. 1300/2008 z dne 18. decembra 2008 o oblikovanju večletnega načrta za stalež sleda, ki se nahaja zahodno od Škotske, in ribištvo, ki izkorišča navedeni stalež (v nadaljnjem besedilu: načrt). Ta akt je bil sprejet, preden je začela veljati Pogodba o delovanju Evropske unije (PDEU).

Glavni cilj načrta je zagotavljanje izkoriščanja staleža sleda na območju zahodno od Škotske na podlagi največjega trajnostnega donosa (člen 3(1)). Da bi bil ta dosežen, načrt določa pravila za oblikovanje letnih ribolovnih možnosti za zadevni stalež glede na celotni dovoljeni ulov. Taka pravila uporabljajo določene tehnične parametre, na podlagi katerih je mogoče šteti, da je stanje ohranjenosti staleža boljše ali slabše, torej bližje cilju načrta ali dlje od njega. Ti parametri temeljijo na znanosti in niso izbira politike. Znanost se lahko razvija in izboljša, zato mora načrt vsebovati potrebne določbe, ki zagotavljajo njegovo skladnost z najboljšim razpoložljivim znanstvenim znanjem.

Člen 7 Uredbe tako določa, da mora Svet, če glede na znanstveno mnenje stopnje smrtnosti zaradi ribolova in z njimi povezane velikosti biomase drstitvenega staleža, ki se uporabljajo za namene načrta, niso več primerne, pregledati take parametre in zagotoviti, da lahko načrt doseže cilje upravljanja. Na podlagi veljavnega besedila je torej za spremembo teh nebistvenih elementov načrta pooblaščen Svet. V skladu s PDEU tak postopek odločanja ni več mogoč.

Podobno člen 8 določa, da lahko Svet spremeni določene elemente načrta (vključno z biološkimi referenčnimi ravnmi iz člena 3(2) ter nadalje navedenimi v členu od 4(2) do 4(5) in členu 9) ter v zvezi z njim sprejme nadomestne ali dodatne ukrepe. Člen 1 trenutno navaja območje uporabe načrta. Ustrezno je izbrisati sklic na geografsko območje uporabe načrta, ki mora postati del opredelitve staleža. Razlog je, da morajo pri določanju letnih celotnih dovoljenih ulovov ali urejanju dolgoročnega izkoriščanja s pomočjo načrta celotni dovoljeni ulovi ter načrt upoštevati biologijo staleža in ne obratno. Nasprotno bi vodilo do nelogičnih rezultatov: na primer, če bi se biološko vedenje staleža spremenilo in bi prišlo do njegove trajne selitve na drugo območje, bi se načrt in celotni dovoljeni ulovi nanašali na območje brez sleda.

V skladu s členom 290 PDEU lahko zakonodajni akt na Komisijo prenese pooblastilo za sprejemanje nezakonodajnih aktov, ki se splošno uporabljajo in dopolnjujejo ali spreminjajo nekatere nebistvene elemente zakonodajnega akta. Posledično je treba postopek odločanja iz členov 7 in 8 Uredbe spremeniti v sistem pooblastil, ki jih izvaja Komisija ob upoštevanju pogojev, določenih v načrtu, in kadar iz analize izhaja, da se veljavne predvidene postopke lahko opredeli kot prenesena pooblastila v skladu s členom 290 PDEU. Načrt je torej treba ustrezno spremeniti.

Ta sprememba je omejena na spremembe, ki omogočajo učinkovito delovanje zadevnega načrta v novem okviru za odločanje, vzpostavljenim z Lizbonsko pogodbo.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Ni relevantno.

3. PRAVNI ELEMENTI PREDLOGA

• Povzetek predlaganih ukrepov

Določitev pooblastil v Uredbi Sveta (ES) št. 1300/2008, ki se prenesejo na Komisijo, in oblikovanje ustreznega postopka za sprejetje teh aktov ter prilagoditev nekaterih določb postopkom odločanja iz Lizbonske pogodbe.

• Pravna podlaga

Člen 43(2) Pogodbe o delovanju Evropske unije.

• Načelo subsidiarnosti

Predlog je v izključni pristojnosti Evropske unije.

• Načelo sorazmernosti

Predlog spreminja ukrepe, ki že obstajajo v Uredbi Sveta (ES) št. 1300/2008, zato ni vprašanj v zvezi z načelom sorazmernosti.

• Izbira instrumenta

Predlagani instrument: uredba Evropskega parlamenta in Sveta.

Druga sredstva ne bi bila ustrezna iz naslednjega razloga: uredbo je treba spremeniti z uredbo.

Predlog spreminja člene 1, 2, 7 in 8 načrta tako, da se odobri prenos pooblastil na Komisijo, in dodaja novi člen 9a, ki navaja pogoje, pod katerimi se ta prenos pooblastil odobri. Besedilo je pripravljeno v skladu s standardnimi določbami, ki so priložene „splošnemu dogovoru“ o delegiranih aktih med Evropskim parlamentom, Svetom in Komisijo. Nujni postopek ni potreben.

2011/0345 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 1300/2008 z dne 18. decembra 2008 o oblikovanju večletnega načrta za stalež sleda, ki se nahaja zahodno od Škotske, in ribištvo, ki izkorišča navedeni stalež

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 43(2) Pogodbe,

ob upoštevanju predloga Evropske komisije,

ob upoštevanju mnenja Evropskega ekonomsko-socialnega odbora[1],

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

1. Uredba Sveta (ES) št. 1300/2008 o oblikovanju večletnega načrta za stalež sleda, ki se nahaja zahodno od Škotske, in ribištvo, ki izkorišča navedeni stalež, daje Svetu pooblastilo za spremljanje ter pregled največjih stopenj smrtnosti zaradi ribolova in z njimi povezanih velikosti biomase drstitvenega staleža, določenih v členu 3(2) in navedenih v členih 4(2), 4(5) in 9 Uredbe.

2. V skladu s členom 290 Pogodbe se lahko na Komisijo prenese pooblastilo za dopolnjevanje ali spreminjanje nekaterih nebistvenih elementov zakonodajnega akta z delegiranimi akti.

3. Da se omogoči učinkovito doseganje ciljev iz večletnega načrta in hiter odziv na spremembe pogojev staleža, je treba v skladu s členom 290 Pogodbe pooblastilo za pregled največjih stopenj smrtnosti zaradi ribolova in z njimi povezanih velikosti biomase drstitvenega staleža, kadar glede na znanstvene podatke te vrednosti niso več primerne za doseganje cilja načrta, prenesti na Komisijo.

4. Ker je sled zahodno od Škotske selivska vrsta, mora biti opredelitev območja, kjer se trenutno nahaja, namenjena njegovemu prepoznavanju glede na druge staleže, vendar ne sme preprečiti uporabe tega načrta v primeru, da vrsta spremeni svoje selitvene vzorce. Člena 1 in 2 je treba ustrezno spremeniti.

5. Zlasti je pomembno, da se Komisija med pripravljalnim delom ustrezno posvetuje, tudi s strokovnjaki.

6. Komisija mora med pripravo in oblikovanjem delegiranih aktov zagotoviti, da se zadevni dokumenti sočasno, pravočasno in ustrezno pošljejo Evropskemu parlamentu in Svetu.

7. Ob tej spremembi je treba popraviti napako v naslovu člena 7.

8. Uredbo (ES) št. 1300/2008 je zato treba ustrezno spremeniti −

SPREJELA NASLEDNJO UREDBO:

Člen 1

Uredba Sveta (ES) št. 1300/2008 se spremeni:

9. Člen 1 se nadomesti z naslednjim:

„Člen 1Vsebina

„Ta uredba določa večletni načrt za ribištvo, ki izkorišča stalež sleda zahodno od Škotske.“

10. [Členu 2 se doda naslednja točka (e):

„(e) „stalež sleda zahodno od Škotske“ pomeni stalež sleda ( Clupea harengus ), ki se nahaja v vodah Unije in mednarodnih vodah con ICES Vb, VIa in VIb.“

11. Člen 7 se nadomesti z naslednjim:

„Člen 7

Pregled največjih stopenj smrtnosti zaradi ribolova in z njimi povezanih velikosti biomase drstitvenega staleža

Kadar glede na znanstvene podatke vrednosti za največje stopnje smrtnosti zaradi ribolova in z njimi povezane velikosti biomase drstitvenega staleža, navedene v členu 3(2), členu od 4(2) do 4(5) in členu 9, niso več primerne za doseganje cilja, določenega v členu 3(1), Komisija za te stopnje in velikosti določi nove vrednosti z delegiranimi akti v skladu s členom 9a.“

12. Člen 8 se nadomesti z naslednjim:

„Člen 8

Ocena in pregled večletnega načrta

„Komisija od 18. decembra 2008 vsaka štiri leta oceni učinkovanje in rezultate večletnega načrta. Po potrebi lahko Komisija predlaga prilagoditve večletnega načrta ali sprejme delegirane akte v skladu s členom 7.“

13. Vstavi se naslednji člen 9a:

„Člen 9a

Izvajanje pooblastila

„1. Pooblastilo za sprejetje delegiranega akta se Komisiji podeli pod pogoji iz tega člena.

2. Pooblastilo iz členov 7 in 8 se podeli za nedoločen čas od [dd/mm/llll] [vstavi datum začetka veljavnosti te uredbe].

3. Pooblastilo iz členov 7 in 8 lahko kadar koli prekliče Evropski parlament ali Svet. S sklepom o preklicu pooblastila pooblastilo iz navedenega sklepa preneha veljati. Preklic začne veljati dan po objavi sklepa v Uradnem listu Evropske unije ali na poznejši datum, ki je v njem naveden. Ne vpliva na veljavnost že veljavnih delegiranih aktov.

4. Komisija takoj po sprejetju delegiranega akta o njem sočasno uradno obvesti Evropski parlament in Svet.

5. Delegirani akt, sprejet na podlagi členov 7 in 8, začne veljati le, če mu Evropski parlament ali Svet v dveh mesecih od uradnega obvestila, ki sta ga prejela v zvezi s tem aktom, ne nasprotujeta ali če sta pred iztekom tega roka oba obvestila Komisijo, da mu ne bosta nasprotovala. Na pobudo Evropskega parlamenta ali Sveta se navedeni rok podaljša za dva meseca.

Člen 2

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1]